**Virágtartó készítése**

**Így is lehet készíteni a koronacsomót**

Alapanyag:

3 mm-es fonal

8x440 cm

Elkészítése:

A fakarikán keresztülhúzzuk a 8 fonalszálat úgy, hogy mind a két oldalon ugyanakkora szálak legyenek. Elkezdjük kötni a kínai koronacsomót: ehhez 4 egységet készítünk, tehát 4x4 szálunk lesz. Mindegy, hogy honnan kezdjük a csomózást, fogjuk az első egységet, és a második egység mögé vezetjük, majd jobbról előre hajtjuk balra. Aztán fogjuk a második egységet, és a harmadik 4 szálas csoport mögé vezetjük, és jobbról előre balra hajtjuk. Így haladunk addig, amíg a negyedik 4 szál visszahajtása után az első hurkon keresztül előrehozzuk a szálakat. Ha ügyesek voltunk, akkor egy négyzet mintát kapunk. A négy egységet egyszerre megpróbáljuk egyenletesen húzni a fakarika aljáig.

Ezt elvégezzük még 14-szer, így összesen 15 sorunk lesz.

30 cm-t lemérünk lefelé, és mind a 4 egységre Josephine-csomót kötünk.

Majd 10 cm-el lejjebb egy újabb kör Josephine-csomót készítünk, csak most úgy, hogy a négy egységet összekötjük. 10 cm-t lemérünk, és újabb 15 kör kínai koronacsomót kötünk. Fonalunk még maradni fog, így ha van időtök és kedvetek, akkor az alján a koronacsomókat akár hosszabban is köthetitek. A végét egyenesre is vághatjuk, de akár ki is bonthatjuk a fonalszálakat - kinek hogy tetszik.